Michael Aastrup Jensen (V), 2010-01-29:
Det er jo ikke hver dag, at vi får lejlighed til at diskutere it-politik fra Folketingets talerstol.
Nu har jeg været it-ordfører i godt og vel 4 år, og det er jo kun hr. Per Clausen og jeg, der har været med hele vejen i hele den her langvarige proces med at få implementeret åbne standarder inden for det offentlige.
Jeg må give ministeren fuldstændig ret i, at det kan være meget tekniske diskussioner, vi har på vores møder, og at det selvfølgelig er rart, at man en gang imellem kan tage politikerkasketten på og sige, at det er godt, at vi har eksperter, som kan bistå os i arbejdet.
Som fru Hanne Agersnap så rigtigt sagde, har vi jo haft møde om det her så sent som for få minutter siden, hvor der rent konkret og meget positivt endnu en gang er indgået en aftale om et forslag til vedtagelse med tilslutning fra alle Folketingets partier.
Fru Hanne Agersnap vil redegøre for det forslag til vedtagelse, som vil komme på baggrund af det nye konklusionspapir, som vi er blevet enige om.
Alt i alt er det positivt, for det betyder jo, at Danmark kan beholde den førerposition, som vi har, ikke bare i Europa, men i verden, når det gælder om at få implementeret og udbredt åbne standarder.
Da vi havde den her debat i Folketinget helt tilbage for 4 år siden, talte vi jo om, hvor vigtigt det er, at man om 20 år kunne åbne et dokument, som man havde lavet i 2006.
Det skulle være lige meget, om det er et program, der hedder Apple e-reader, OpenOffice, Google, eller noget helt andet.
Jeg må sige, at verden heldigvis har forandret sig meget positivt siden dengang.
Vi har nu fået åbne standarder på dokumentsiden.
Vi har fået en meget højere grad af konkurrence på kontorsoftware, end vi nogen sinde før har haft.
Det ene land efter det andet sender ligefrem delegationer til Danmark for at se på, hvordan man ikke bare kan lave fine papirer og hensigtserklæringer, men reelt også udføre det i praksis – ikke bare i den statslige sektor, men også gennem de fine aftaler, som vi har fået, i kommunerne og regionerne.
Alt i alt må jeg sige, at jeg som it-ordfører faktisk er ret stolt af de resultater, som vi her i Folketing har stået bag.
Det har jo ikke været nogen hemmelighed, at spørgsmålet om it-standarder hurtigt kan blive en religionskrig, hvor især et firma, nemlig Microsoft, hurtigt i langt de flestes øjne bliver til fjenden, og i andres øjne bliver til en, det er til at leve med.
Det har jeg altid syntes var meget sørgeligt for debatten.
Jeg er nemlig ligeglad med, om et firma hedder Microsoft eller Nowell, om det er IBM eller andre firmaer, der er aktive på softwaremarkedet.
For mig er det bare vigtigt, at konkurrencen er sund.
Derfor har vi jo også fra Folketingets side iværksat et grundigt arbejde.
Vi har inddraget et ekspertudvalg, og vi har ikke mindst inddraget Konkurrencestyrelsen.
På den måde har vi været med til at sikre, at den aftale, som vi løbende har opdateret, er en aftale, som sikrer en så høj grad af konkurrence på det her område som overhovedet muligt.
Og jeg kan sige, at med den aftale, som vi nu har, hvor vi fra den 1. april 2011 får nogle helt andre regler for, hvordan man kan implementere åbne standarder, som sikrer, at de ikke bare er åbne på papiret, men nu også er reelt åbne, ikke mindst takket brugen af ISO-standarder, er vi kommet endnu længere.
Det kan vi alle være tilfredse med.
Danmark bevarer førerpositionen.
Folketinget i helheden står bag det.
Så det er alt i alt en god dag, ikke bare for folkestyret, men faktisk også for det digitale Danmark.